Paris Bordone

**Parisas Bordonė** (it. **Paris Bordone**, 1500 m. liepos 5 - 1571 m. sausio 19 d.) – italų renesanso dailininkas-manieristas, priskiriamas Venecijos dailės mokyklai. 

## Biografija

Parisas Bordonė gimė 1500 m. liepos 5 d. Trevize. Mirus tėvui, motina pasiėmė 8 metų P. Bordonę į miestą, iš kurio buvo kilusi − Veneciją. Čia P. Bordonė parodė talentą menams − išmoko muzikuoti ir įstojo mokiniu pas dailininką Ticianą. Pasakojama, kad Bordonė taip greit išmoko pamėgdžioti savo mokytoją, kad Ticianas privertė pasitraukti jį iš dirbtuvių. Kaip tik tuo metu, apie 1523 m. Parisas Bordonė gavo pirmą užsakymą altorinei tapybai vienoje bažnyčioje, tačiau Ticianas, tai išgirdęs, įvairiomis priemonėmis palenkė bažnyčios vienuolius, kad jie šį užsakymą atidavė jam. Kitas dailininkas, kurio įtaka jaučiama Bordonės kūryboje, buvo Džordžonė.

Po to P. Bordonė gavo užsakymą Vičencoje, dirbo Trevize (atliko darbų miesto katedroje), bei, žinoma, Venecijoje. Nors Bordonė po truputį tapo žinomu Venecijoje, tačiau vargiai galėjo konkuruoti su tokiu meistru kaip Ticianas. 1534 m. Bordonė laimėjo konkursą valstybiniam užsakymui, kuriame pavaizdavo žveją, dovanojantį Šv. Morkaus žiedą Venecijos dožui. Šis paveikslas tapo tikriausiai geriausiai žinomu P. Bordonės darbu. Paveikslo tema buvo paremta legenda apie tai, kad Šv. Morkus, skurdaus žvejo pagalba, išplaukė į audringą jūrą ir sustabdė demonus, kurie kėlė bangas. Už atlygį Šv. Morkus davė žvejui žiedą ir liepė jį jam atiduoti Venecijos dožui, kaip ženklą, kad miestas buvo išgelbėtas, o dožas už tai jį apipilsiąs dovanomis. 

1536 m. P. Bordonė vedė ir susilaukė sūnaus, kuris vėliau tapo dailininku. 1538 m. P. Bordonė, kaip ir daugelis kitų Italijos dailininkų, priėmė Prancūzijos karaliaus Pranciškaus I kvietimą dirbti Fontenblo. Ten sukūrė viena geriausių savo kūrinių „Mieganti Venera su Kupidonu“. Žinoma, kad Fontenblo P. Bordonė sukūrė daug prancūzų didikų portretų, tačiau jie neišliko. 1541–43 m. P. Bordonė dirbo Vokietijoje, Augsburge ir Bavarijoje, vietos aristokratams. Dauguma šių darbų irgi neišliko.

Po to P. Bordonė grįžo į Veneciją, mėgavosi šiokiu tokiu žinomumu, daugiausia atlikinėjo darbus užsakymams iš Veneto provincijos miestų. Gyvenimo pabaigoje nebetapė. Parisas Bordonė mirė 1571 m. sausio 19 d. Venecijoje. Jo stilius nuo klasikinės Venecijos dailės tradicijos metams bėgant tapo manieristiniu.

## Darbų galerija


Image:Paris Bordone 001.jpg | „Įsimylėjėliai venecijiečiai“ (apie 1525-30, Breros pinakoteka, Milanas)
Accademia - Presentazione dell'anello al doge di Paris Bordone.jpg| „Žiedo įteikimas dožui“ (1534-35, Akademijos galerija, Venecija)
Image:Paris Bordone - Portrait of Hans Ulrich Krafft 1540, Louvre Inv. 126.jpg | „Thomas Stachel portretas“ (apie 1540, Luvras, Paryžius)
Image:Paris Bordone - Sleeping Venus with Cupid - WGA02462.jpg | „Mieganti Venera su Kupidonu“ (apie 1540, Ca' d'Oro, Venecija)
Image:Paris Bordone - Young Woman at Her Toilet - WGA2466.jpg | „Jauna moteris puošiasi“ (apie 1550, Meno istorijos muziejus Vienoje)
Image:Paris Bordone - Portrait of a Woman - WGA2459.jpg| „Moters portretas“ (apie 1555, Piti rūmai, Florencija)
Image:Paris Bordone - Annunciation - WGA02455.jpg| „Geroji naujiena“ (apie 1555, Nacionalinė Sienos pinakoteka)
Image:Bordone_Venus_and_Cupid.jpg| „Venera ir Amūras“ (apie 1560, Nacionalinis muziejus, Varšuva)


## Nuorodos

* Encyclopaedia Britannica
* treccani.it
* Paris Bordone WGA tinklalapyje
* [Paris Bordone biografija [Giorgio Vasari] „Le Vite“ (anglų k.)]